РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број: 06-2/156-18

2. јул 2018. године

Б е о г р а д

**ЗАПИСНИК**

**ЧЕТРДЕСЕТЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ**

**НАРОДНЕ СКУПШТИНЕ РЕПУБЛИКЕ СРБИЈЕ**

**ЧЕТВРТАК, 21. ЈУН 2018. ГОДИНЕ**

Седница је почела у 9 часова.

Седници су присуствовали заменик председника Одобра за европске интеграције Елвира Ковач и чланови Одбора Жарко Мићин, Душица Стојковић, Звонимир Ђокић, Драган Шормаз и Хаџи Милорад Стошић и заменици чланова Одбора Тања Томашевић Дамњановић, Вера Јовановић, Оливера Пешић и Дубравка Филиповски. Седници нису присуствовали чланови Одбора Дејан Раденковић, Петар Јојић, Александар Стевановић, Наташа Вучковић, Гордана Чомић, Муамер Бачевац и Ненад Чанак.

Седници је присуствовала представница Министарства за рад, борачка и социјална питања, Снежана Богдановић.

На предлог заменика председника Одбора, усвојен је следећи

**Д н е в н и р е д**

1. Разматрање Предлога закона о поједностављеном радном ангажовању на сезонским пословима у одређеним делатностима, који је поднела Влада, у начелу.

Пре почетка са првом тачком Дневног реда, чланови Одбора су једногласно усвојили записнике са 32, 33, 34, 35. и 36. седнице Одбора за европске интеграције.

**Тачка 1.**

Е. Ковач је отворила прву тачку Дневног реда разматрање Предлога закона о поједностављеном радном ангажовању на сезонским пословима у одређеним делатностима, у начелу и реч дала представници предлагача. С. Богдановић је рекла да Предлог закона уређује један вид радног ангажовања, пре свега у пољопривреди на сезонским пословима. Навела је да је Предлог закона усклађен са Директивом Савета 91/533 о обавези послодавца да обавести раднике о условима који се примењују на уговор о раду или радни однос и делимично усклађен са Директивом Савета 89/391/ЕЕЗ од 12. јуна 1989. године о увођењу мера за подстицање побољшања у домену безбедности и заштите здравља радника на радном месту. Информисала је да је Предлог закона достављен Европској комисији ради консултовања али да још увек нису дати коментари. Д. Стојковић, у вези са образложењем Предлога закона да постоји процена да ће у периоду од пет година, преко 30 000 сезонаца из неформалног рада прећи на формални начин пријаве радника, што је готово 50% тренутно неформално ангаживаних сезонских радника, поставила је питање о бенефитима које ће имати од тога и радници и држава. Затражила је боље објашњење о томе да се на одређене области овај Предлог закона неће односити, као што су лов, траперство и одговарајуће услужне делатности. Е. Ковач је поставила питање о примедбама које се односе на примене у пракси усменог уговора. С. Богдановић је одговорила да је Предлог закона имао у виду специфичности природе сезонских послова у пољопривреди и зато је дозвољено да послодавац усмено обавести радника о условима рада а радник може накнадно затражити писану потврду о томе. Управо због специфичности сезонских радова у пољопривреди, у сарадњи са Министарством пољоприведе и по угледу на праксу Хрватске и Мађарске, у Предлогу закона су наведени послови на које се одредбе закона неће односити. Чланови Одбора су једногласно усвојили Предлог закона о поједностављеном радном ангажовању на сезонским пословима у одређеним делатностима, у начелу.

Седница је завршена у 9.15 часова.

СЕКРЕТАР ОДБОРА ЗАМЕНИК ПРЕДСЕДНИКА ОДБОРА

Марија Вучићевић Елвира Ковач

(Kovács Elvira)